CELEX: 32022R0760
Language: ro
Date: 2022-04-08 00:00:00
Title: Regulamentul delegat (UE) 2022/760 al Comisiei din 8 aprilie 2022 de modificare a Regulamentului delegat (UE) 2021/2306 în ceea ce privește dispozițiile tranzitorii aplicabile certificatelor de inspecție emise în Ucraina

18.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 139/13
               
            
         REGULAMENTUL DELEGAT (UE) 2022/760 AL COMISIEI
         din 8 aprilie 2022
         de modificare a Regulamentului delegat (UE) 2021/2306 în ceea ce privește dispozițiile tranzitorii aplicabile certificatelor de inspecție emise în Ucraina
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (1), în special articolul 38 alineatul (8) litera (a) punctul (ii), articolul 46 alineatul (7) litera (b) și articolul 57 alineatul (3),
         întrucât:
         
                     (1)
                  
                  
                     Regulamentul delegat (UE) 2021/2306 al Comisiei (2) stabilește norme privind controalele oficiale ale produselor ecologice și produselor în conversie destinate importului în Uniune și norme privind certificatul de inspecție.
                  
               
                     (2)
                  
                  
                     În conformitate cu articolul 5 alineatul (3) primul paragraf din Regulamentul delegat (UE) 2021/2306, certificatul de inspecție trebuie să fie emis în TRACES și să poarte un sigiliu electronic calificat. Dispoziția tranzitorie prevăzută la articolul 11 alineatul (1) din regulamentul susmenționat prevede că, prin derogare de la articolul 5 alineatul (3) primul paragraf din respectivul regulament, până la 30 iunie 2022, certificatul de inspecție poate fi eliberat pe suport de hârtie, după ce a fost completat în TRACES și imprimat. Procesul de înregistrare a autorităților de control și a organismelor de control pentru sigiliul electronic calificat este în curs de desfășurare.
                  
               
                     (3)
                  
                  
                     Invadarea Ucrainei de către Rusia la 24 februarie 2022 constituie o provocare excepțională și fără precedent pentru autoritățile de control și organismele de control care au fost recunoscute în scopul exportului de produse ecologice din Ucraina către Uniune. În Ucraina, serviciile poștale suferă și ele perturbări.
                  
               
                     (4)
                  
                  
                     Astfel, o persoană autorizată stabilită în Ucraina, de la o autoritate de control sau un organism de control care nu este încă dotat cu un sigiliu electronic calificat, nu poate emite certificate de inspecție electronice în conformitate cu articolul 5 alineatul (3) primul paragraf din Regulamentul delegat (UE) 2021/2306. Pe de altă parte, respectiva persoană autorizată nu poate utiliza nici posibilitatea de a emite certificatul de inspecție pe suport de hârtie, în conformitate cu dispoziția tranzitorie de la articolul 11 alineatul (1) din regulamentul menționat, din cauza faptului că serviciile poștale din Ucraina sunt în prezent perturbate.
                  
               
                     (5)
                  
                  
                     În acest context, este deci necesar să se permită unei persoane autorizate stabilite în Ucraina, de la o autoritate de control sau un organism de control care nu este încă dotat cu un sigiliu electronic calificat, să producă și să transmită în TRACES certificatul de inspecție în format electronic, fără aplicarea unui sigiliu electronic calificat în caseta 18 a certificatului respectiv. În mod similar, este necesar să se permită autorităților competente de la posturile de control la frontieră sau de la punctele de punere în liberă circulație din statele membre să efectueze controale la import cu privire la aceste certificate de inspecție și să le vizeze în TRACES cu un sigiliu electronic calificat sau pe suport de hârtie cu semnătura olografă a persoanei autorizate, după ce au fost completate în TRACES și imprimate.
                  
               
                     (6)
                  
                  
                     Prin urmare, Regulamentul delegat (UE) 2021/2306 trebuie modificat în consecință.
                  
               
                     (7)
                  
                  
                     Din cauza invadării Ucrainei de către Rusia și a reacției imediate necesare, prezentul regulament trebuie să se aplice retroactiv de la 24 februarie 2022,
                  
               ADOPTĂ PREZENTUL REGULAMENT:
         
            Articolul 1
            Modificări aduse Regulamentului delegat (UE) 2021/2306
            Articolul 11 din Regulamentul delegat (UE) 2021/2306 se modifică după cum urmează:
            
                        1.
                     
                     
                        Se introduce următorul alineat (1a):
                        
                           „(1a)   Prin derogare de la articolul 5 alineatul (3) primul paragraf, până la 30 iunie 2022, o persoană autorizată stabilită în Ucraina, de la o autoritate de control sau un organism de control care nu este dotat cu un sigiliu electronic calificat, poate produce și transmite în TRACES certificatul de inspecție în format electronic fără aplicarea unui sigiliu electronic calificat în caseta 18. Acest certificat se eliberează înainte ca transportul la care se referă să părăsească țara terță de export sau de origine.”
                        
                     
                  
                        2.
                     
                     
                        La alineatul (2) se adaugă următoarea literă (c):
                        
                                    „(c)
                                 
                                 
                                    în cazul în care certificatul de inspecție este produs și transmis în TRACES în format electronic în conformitate cu alineatul (1a), certificatul respectiv trebuie vizat în TRACES cu un sigiliu electronic calificat sau pe suport de hârtie cu semnătura olografă a persoanei autorizate a autorității competente de la postul de control la frontieră sau de la punctul de punere în liberă circulație, în casetele 23, 25 și 30, după caz, după ce a fost completat în TRACES și imprimat.”
                                 
                              
                  
         
            Articolul 2
            Intrarea în vigoare și aplicarea
            Prezentul regulament intră în vigoare la data publicării în Jurnalul Oficial al Uniunii Europene.
            Se aplică de la 24 februarie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 aprilie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 150, 14.6.2018, p. 1.
         
            (2)  Regulamentul delegat (UE) 2021/2306 al Comisiei din 21 octombrie 2021 de completare a Regulamentului (UE) 2018/848 al Parlamentului European și al Consiliului cu norme privind controalele oficiale asupra transporturilor de produse ecologice și de produse în conversie destinate importului în Uniune și privind certificatul de inspecție (JO L 461, 27.12.2021, p. 13).